CELEX: 32021R2090
Language: et
Date: 2021-11-25 00:00:00
Title: Komisjoni rakendusmäärus (EL) 2021/2090, 25. november 2021, millega keeldutakse andmast luba titaandioksiidi kasutamiseks kõikide loomaliikide söödalisandina (EMPs kohaldatav tekst)

30.11.2021   
               
               
                  ET
               
               
                  Euroopa Liidu Teataja
               
               
                  L 427/160
               
            
         KOMISJONI RAKENDUSMÄÄRUS (EL) 2021/2090,
         25. november 2021,
         millega keeldutakse andmast luba titaandioksiidi kasutamiseks kõikide loomaliikide söödalisandina
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (1) eriti selle artikli 9 lõiget 2,
         ning arvestades järgmist:
         
                     (1)
                  
                  
                     Määruses (EÜ) nr 1831/2003 on sätestatud loomasöödas kasutatava söödalisandi loa taotlemise nõue ning sellise loa andmise või selle andmisest keeldumise alused ja kord. Kõnealuse määruse artikliga 10 on ette nähtud nõukogu direktiivi 70/524/EMÜ alusel lubatud söödalisandite uuesti hindamine (2).
                  
               
                     (2)
                  
                  
                     Direktiiviga 70/524/EMÜ anti tähtajatu luba titaandioksiidi kasutamiseks kasside ja koerte toidus värvainelisandina (ühenduse eeskirjadega toiduainete värvimiseks lubatud ained). Samuti lubati seda tähtajatult kasutada teatavatel tingimustel kõikide loomaliikide sööda puhul, välja arvatud kassid ja koerad. Määruse (EÜ) nr 1831/2003 artikli 10 lõike 1 kohaselt kanti see toode olemasoleva tootena hiljem söödalisandite registrisse.
                  
               
                     (3)
                  
                  
                     Vastavalt määruse (EÜ) nr 1831/2003 artikli 10 lõikele 2 koostoimes nimetatud määruse artikliga 7 on esitatud taotlus titaandioksiidi uuesti hindamiseks kõikide loomaliikide söödalisandina. Taotleja taotles söödalisandi klassifitseerimist söödalisandite kategooriasse „organoleptilised lisandid“ ja funktsionaalrühma „värvained: ained, mis lisavad söödale värvuse või taastavad selle“. Taotlusele olid lisatud määruse (EÜ) nr 1831/2003 artikli 7 lõikes 3 nõutud dokumendid ja andmed.
                  
               
                     (4)
                  
                  
                     Euroopa Toiduohutusamet (edaspidi „toiduohutusamet“) märkis oma 5. mai 2021. aasta arvamuses, (3) et ta ei saa teha järeldust titaandioksiidi ohutuse kohta sihtliikide, tarbijate ja keskkonna jaoks, kuna puuduvad konkreetsed andmed selle kasutamise kohta söödalisandina ning arvestades seda, et titaandioksiidi osakeste genotoksilisust ei saa välistada, tõstatub probleem seoses söödalisandi ohutusega sihtliikide (eriti pikaealiste loomade ja suguloomade puhul), tarbijate ja kasutajate jaoks. Titaandioksiidi käsitlevate uuringute puudumise tõttu ei saanud toiduohutusamet teha järeldust söödalisandi poolt silmadele ja nahale avalduva mõju hindamise kohta. Toiduohutusamet märkis ka, et titaandioksiid võib sissehingamise korral olla töötajatele kantserogeense toimega ja kuna titaandioksiidi osakeste genotoksilisust ei saa välistada, siis tuleks seda pidada veel üheks võimalikuks probleemiks söödalisandit käitlevate kasutajate puhul. Lisaks kinnitas toiduohutusamet määrusega (EÜ) nr 1831/2003 asutatud referentlabori aruande söödas sisalduva söödalisandi analüüsimeetodi kohta.
                  
               
                     (5)
                  
                  
                     Toiduohutusameti 5. mai 2021. aasta arvamusest nähtub seega, et ei ole kindlaks tehtud, et titaandioksiidil puudub mistahes kahjulik mõju loomatervisele, inimeste tervisele või keskkonnale, kui seda kasutatakse söödalisandina funktsionaalrühmas „värvained: ained, mis lisavad söödale värvuse või taastavad selle“.
                  
               
                     (6)
                  
                  
                     Titaandioksiidi hindamine näitab, et määruse (EÜ) nr 1831/2003 artiklis 5 sätestatud tingimused loa andmiseks ei ole täidetud ning seega tuleks keelata titaandioksiidi kasutamine söödalisandina, mis kuulub funktsionaalrühma „värvained: ained, mis lisavad söödale värvuse või taastavad selle“.
                  
               
                     (7)
                  
                  
                     Seepärast tuleks titaandioksiid ja seda sisaldav sööt võimalikult kiiresti turult kõrvaldada. Tuleks siiski ette näha piiratud üleminekuperiood asjaomaste toodete varude turult kõrvaldamiseks, et ettevõtjad saaksid nõuetekohaselt järgida turult kõrvaldamise kohustust.
                  
               
                     (8)
                  
                  
                     Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Loa andmisest keeldumine
            Titaandioksiidi (E 171) ei lubata kasutada söödalisandina loomasöödas, söödalisandite kategoorias „organoleptilised lisandid“ ja funktsionaalrühmas „värvained: ained, mis lisavad söödale värvuse või taastavad selle“.
         
         
            Artikkel 2
            Turult kõrvaldamine
            
               1.   Artiklis 1 osutatud söödalisandi ja seda sisaldavate eelsegude olemasolevad varud kõrvaldatakse turult hiljemalt 20. märtsiks 2022.
            
            
               2.   Söödamaterjalid ja segasööt, mis on valmistatud lõikes 1 viidatud söödalisandiga või seda sisaldavate eelsegudega enne 20. märtsi 2022, kõrvaldatakse turult hiljemalt 20. juuniks 2022.
            
         
         
            Artikkel 3
            Jõustumine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 25. november 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 268, 18.10.2003, lk 29.
         
            (2)  Nõukogu 23. novembri 1970. aasta direktiiv 70/524/EMÜ söödalisandite kohta (EÜT L 270, 14.12.1970, lk 1).
         
            (3)  EFSA Journal (2021); 19(6):6630.